ওয়াকফ মামলার শুনানি মুলতুবি, পরবর্তী বিচারপতি কী করবেন?

নয়াদিল্লি: মুলতবি ওয়াকফ মামলার (Waqf Amendment Act) শুনানি। ১৫ মে পরবর্তী শুনানির দিন ঘোষণা করলেন সুপ্রিম কোর্টের (Supreme Court) বিদায়ী প্রধান বিচারপতি সঞ্জীব খান্না। মামলাটি পাঠানো হল শীর্ষ আদালতের পরবর্তী প্রধান বিচারপতির বেঞ্চে। কেন্দ্রীয় সরকারের সংখ্যালঘু মন্ত্রক ইতিমধ্যেই দাখিল হওয়া মামলাগুলির বিরোধিতা করে হলফনামা দিয়েছে। মামলাকারিদের তরফ থেকে সেই হলফনামার জবাবি বক্তব্য জমা পড়েছে।

সরকারি হলফনামা দেখার সুযোগ হলেও জবাবি হলফনামাগুলি বিস্তারিতভাবে দেখার সুযোগ হয়নি। সেখানে বেশকিছু বিতর্কিত বিষয় উল্লেখ করা হয়েছে। সেখানে সম্পত্তি রেজিস্ট্রেশন ছাড়াও কিছু বিতর্কিত সংখ্যাতত্ত্ব আছে। সেই বিষয়গুলি নিয়ে আলোচনা দরকার। কিছু ক্ষেত্রে প্রয়োজন ব্যাখ্যা। এই অবস্থায় রায়দানের কোন সুযোগ নেই। এমনকি অন্তর্বর্তী রায়দান সম্ভব নয়। তবে বিষয়টি যুক্তিসঙ্গতভাবে তাড়াতাড়ি শোনা প্রয়োজন। কিন্তু সেটা আমার নেতৃত্বে সম্ভব নয়। মন্তব্য প্রধান বিচারপতি খান্নার।

আরও পড়ুন: কেন এতদিন মুর্শিদাবাদ যাননি? জানালেন মমতা

সোমবার মামলার শুনানিতে বিচারপতি খন্না বলেন, ‘‘দুটো বিষয়ে বলার রয়েছে। আমি কোনও রায় বা অন্তর্বর্তী নির্দেশ স্থগিত রাখতে চাই না। মামলাটি সঠিক দিনেই শোনা উচিত। মামলাটা আমার হাতে থাকবে না। আমরা মামলাটি বিচারপতি বিআর গবইয়ের বেঞ্চে পাঠাচ্ছি। প্রসঙ্গত, সুপ্রিম কোর্টের পরবর্তী প্রধান বিচারপতি হিসাবে বিচারপতি বিআর গবইকে বেছেছেন প্রধান বিচারপতি খন্না। সুপ্রিম কোর্টের প্রধান বিচারপতি হিসাবে বিচারপতি খন্নার মেয়াদ শেষ হচ্ছে আগামী ১৩ মে। ওই দিন তিনি অবসর নেবেন। আগামী ১৪ মে নতুন প্রধান বিচারপতি শপথ নেবেন। কিন্তু নয়া প্রধান বিচারপতিকে তৈরি হওয়ার জন্য কয়েকদিন সময় দিতে ইচ্ছাপ্রকাশ করেন প্রধান বিচারপতি খান্না। সেই সূত্রে সর্বসম্মতিক্রমে ১৫ মে পরবর্তী শুনানির দিন ধার্য।

দেখুন ভিডিও