ইভিএমের তথ্য ডিলিট নয়, নির্বাচন কমিশনকে সুপ্রিম নির্দেশ

নয়াদিল্লি: নির্বাচনী প্রক্রিয়া সম্পন্ন হওয়ার পর ইলেট্রনিক ভোটিং মেশিন বা ইভিএম (EVM) নিয়ে স্ট্যান্ডার্ড অপারেটিং প্রসিডিওর (SOP) কী, জানতে চাইল সুপ্রিম কোর্ট (Supreme Court)। ভোটগণনা এবং ফলপ্রকাশের পরেও যাতে ইভিএম-এর তথ্য যেন ডিলিট না করা হয়, এই মর্মে আবেদন জমা পড়েছিল শীর্ষ আদালতে। দেশের প্রধান বিচারপতি সঞ্জীব খান্নার (Chief Justice Sanjiv Khanna) বেঞ্চ নির্বাচন কমিশনকে (ECI) জানাল, আপাতত ইভিএমের কোনও তথ্য মুছবেন না, নতুন তথ্যও যোগ করবেন না।

নির্বাচন সম্পন্ন হওয়ার পর ভোটযন্ত্রের মেমোরি এবং মাইক্রোকন্ট্রোলার (Microcontroller) কীভাবে ‘পুড়িয়ে’ ফেলা হয় সে সম্পর্কে তথ্য দিতে হবে নির্বাচন কমিশনকে। প্রধান বিচারপতি বলেন, “পরাজিত প্রার্থী যদি সত্য যাচাই করতে চান, ইঞ্জিনিয়ার দেখিয়ে দিতে পারেন যে তথ্য বিকৃতি হয়নি।”

আরও পড়ুন: ছোট স্কার্ট পরা অশ্লীল নয়, পর্যবেক্ষণ দিল্লি হাইকোর্টের

সুপ্রিম কোর্টে জানানো হয়েছিল, ভারত ইলেকট্রনিক্স লিমিটেডের (BEL) ইঞ্জিনিয়াররা ইভিএমে নকল নির্বাচনী প্রতীক ভরে দিয়েছেন এবং আসল তথ্য মুছে দেওয়া হয়েছে। কেন এমন হল তা জানতে চেয়েছেন প্রধান বিচারপতি এবং কমিশনকে নির্দেশ দিয়েছে আর যাতে তথ্য মোছা না হয় তা নিশ্চিত করতে হবে।

ইভিএমের পুড়িয়ে ফেলা প্রকৃত মেমোরি এবং মাইক্রোকন্ট্রোলার যাচাই করতে কমিশনকে নিয়মবিধি তৈরির নির্দেশ দিক শীর্ষ আদালত, সেই আবেদন জানিয়েছিল হরিয়ানার অ্যাসোসিয়েশন ফর ডেমোক্র‍্যাটিক রিফর্ম (ADR) এবং কংগ্রেসের (Congress) একদল নেতা। ইভিএমের তথ্য বিকৃত হয়েছে কি না তা ইঞ্জিনিয়ারদের দিয়ে খতিয়ে দেখতেও আবেদন জানানো হয়। এই মামলার পরবর্তী শুনানি ১৭ মার্চ।